
HISTORIKU
Qeveria e Kosovës ka punuar me Bankën Botërore për të përgatitur Projektin  e Konkurrueshmërisë dhe Gatishmërisë për Eksport (PKGE). Qëllimi i zhvillimit të PKGE është të mbështesë certifikimin e produkteve për tregjet e eksportit, të forcojë kapacitetin e firmave të orientuara nga eksporti dhe të zvogëlojë koston e inspektimit të bizneseve. Prokurimi i mallrave dhe shërbimeve bëhet nga Njësia për Zbatimin e Projektit (NJZP).
PKGE synon që brenda këtij objektivi të forcojë tre institucione themelore: AMK (Agjencia e Metrologjisë së Kosovës), DAK (Drejtoria e Akreditimit) dhe AKS (Agjencia Kosovare për Standardizim). Të tre institutet funksionojnë në kuadër të Ministrisë së Tregtisë dhe Industrisë (MTI) dhe kanë nevojë për hapësira në formë të laboratorëve modern dhe të sofistikuar, zyra, salla të takimeve si dhe struktura mbështetëse. Një ndërtesë ekzistuese që gjendet në Bërnicë (jashtë Prishtinës), konsiderohet të përdoret për të përmbushur këtë nevojë.
Kjo ndërtesë (“Ndërtesa” këtu e tutje) është përfunduar në vitin 2011 dhe pranuar në vitin 2011 dhe është në pronësi dhe mirëmbahet nga MTI. Ajo asnjëherë nuk është përdorur as funksionalizuar deri tani. Ndërtesa, në parim, ka të gjitha nën-sistemet e nevojshme (elektrike, mekanike dhe HVAC) në përputhje me objektivat fillestare të ndërtimit. Sidoqoftë, meqenëse përdorimi i synuar është ndryshuar dhe meqenëse Ndërtesa nuk është përdorur kurrë, nuk është e qartë se si do të përmbushë kushtet e kërkuara gjendja ekzistuese e Ndërtesës. Gjithashtu nuk dihet gjendja e nën-sistemeve, meqë Ndërtesa nuk është funksionalizuar kurrë.
Qeveria e Kosovës, në kuadër të PKGE, synon të bëjë ndryshimet e nevojshme në Ndërtesë dhe ta bëjë atë funksionale në përputhje me kërkesat e funksioneve të reja të Ndërtesës. Si pjesë e kësaj pune, do të përzgjidhet një kompani e përshtatshme për vlerësimin e gjendjes ekzistuese të ndërtesës, për testimin e të gjithë nën-sistemeve dhe për përgatitjen e një programi për të bërë modifikimet dhe riparimet e nevojshme (nëse është e nevojshme) që kërkohen për përdorimin e ri të synuar të Ndërtesës.
Tani, Ministria e Tregtisë dhe Industrisë (MTI), fton një firmë të kualifikuar profesionale dhe kompetente për të shprehur interesin e tyre për ofrim të shërbimeve.
OBJEKTIVI I DETYRËS 
Objektivi kryesor i kësaj detyre është që të gjenerojë informacione të nevojshme për funksionalizimin e Ndërtesës sipas objektivave të reja. Në mënyrë që të arrihet ky objektiv, nevojitet të bëhet vlerësimi i gjendjes ekzistuese të Ndërtesës, të testohen të gjitha nën-sistemet dhe të përgatitet një program (përfshirë projektimin) për modifikimet dhe riparimet e nevojshme (nëse është e nevojshme) që kërkohen për përdorimin e ri të synuar të Ndërtesës (laboratorët për AMK, hapësirat e zyrave, bufeja, sallat e takimeve dhe infrastruktura tjetër mbështetëse për AMK, DAK dhe AKS).
Kjo detyrë në thelb ka dy komponentë: a) Testimin dhe funksionalizimin e të gjithë nën-sistemeve, b) projektimin arkitekturor dhe inxhinierik për modifikimet e nevojshme që kërkohen. Mund të kërkohen modifikime për sistemet elektrike, mekanike, HVAC si dhe izolimin e Ndërtesës. Projektimi arkitekturor është i nevojshëm për katin e fundit të zbrazët (që do të shndërrohet në zyra) dhe bodrumin (që do të shndërrohet në zyra, laboratorë, dhoma të magazinimit dhe shërbimeve dhe struktura të tjera të nevojshme), si dhe modifikime në katin kryesor (hyrje) ku gjenden laboratorët, zyrat dhe një sallë e madhe e konferencave.
GJENDJA E DËSHIRUAR E NDËRTESËS
Laboratorët në ndërtesë duhet të kenë kontroll të aklimatizimit për temperaturë 200±10C dhe 230±10C dhe lagështi relative 45±15 %. Lista e laboratorëve që do të kenë temperaturën 200C dhe 230C do të sigurohet nga AMK. Laboratorët do të kenë presion pozitiv brenda për të parandaluar futjen e pluhurit në laboratorë. Energjia elektrike e laboratorëve nuk duhet të ndërpritet.
Laboratorët duhet të kenë sasinë më të vogël të mundshme të zhurmës dhe vibracioneve në gjendjen ekzistuese.
Nën-sistemet kritike që kërkojnë vëmendje të veçantë janë tokëzimi i energjisë dhe sinjalit, cilësia e energjisë, kapaciteti i sistemit elektrik për të gjithë ndërtesën dhe për çdo laborator, izolimi termik dhe i ujit, sistemi i kanalizimit, shpejtësia e rrjedhës së ajrit dhe qarkullimi i rrjedhës së ajrit në HVAC.
Bufeja do të akomodojë rreth 40 njerëz në të njëjtën kohë dhe do të ketë një kuzhinë.
Kërkesat e detajuara do të sigurohen më vonë nga AMK.
Detyrat dhe përgjegjësitë kryesore

Detyrat dhe përgjegjësitë kryesore për këtë detyrë janë:
· Përgatitja e një inventari të dokumenteve duke përdorur dokumentacionin ekzistues në lidhje me Ndërtesën (që do të sigurohet nga NJZP) të tillë si dokumentet e tenderimit, raporti i dhënies së tenderit, vizatimet teknike (HVAC, arkitekturore, statike, elektrike, mekanike dhe të tjera), informatat lidhur me kontraktuesin dhe nën-kontraktuesin(it), projektimi dhe ndërtimi, si dhe dokumentet e testimit dhe pranimit, dokumentacioni teknik në lidhje me sistemet elektrike, mekanike dhe HVAC, vizatimet as-built, raportet e pranimit të testimit, raporti i pranimit përfundimtar, si dhe manualet e përdoruesit ose të përdorimit;
· Vlerësimi i kapacitetit së Ndërtesës duke u bazuar në dokumentacionin në dispozicion;
· Testimi i Ndërtesës në çdo aspekt (HVAC, struktura, izolimi, aspekti elektrik, aspekti mekanik, pamja etj.) dhe identifikimi i sistemeve ose nën-sistemeve që nuk janë të pranueshme;
· Diskutimi me AMK dhe NJZP në lidhje me kërkesat për sistemin e HVAC;
· Kontrollimi i sistemit HVAC dhe përcaktimi se a është i njëjti i përshtatshëm apo jo i përshtatshëm për një ndërtesë të metrologjisë bazuar në kushtet e përcaktuara më lartë. Nëse jo, të përcaktohet se çfarë duhet bërë;
· Marrëveshja me AMK dhe NJZP lidhur me atë se çfarë modifikimesh mund të bëhen në sistemin HVAC;
· Zhvillimi i një sistemi për të sjellë sistemin ekzistues të HVAC në kapacitetin e dëshiruar.
· Diskutimi me Agjencinë e Metrologjisë së Kosovës (AMK) dhe Njësinë e Zbatimit të Projektit (NJZP) në lidhje me mënyrën se si mund të modifikohet struktura ekzistuese për të fituar më shumë hapësirë sidomos në katin e lartë dhe në bodrum;
· Marrëveshja me AMK dhe NJZP lidhur me atë se çfarë modifikime strukturore mund të bëhen;
· Zhvillimi i një programi rinovimi për të zgjidhur problemet e identifikuara duke përfshirë sistemin e HVAC;
· Përgatitja e planeve kryesore të projektit, vizatimet e detajuara, fushëveprimi i punimeve dhe PP (Paramasa dhe Parallogaria, një kopje me çmime dhe dy kopje pa çmime), dhe specifikimet teknike për materialet që do të prokurohen;
· Përgatitja e specifikimeve teknike të pajisjeve/sistemeve që do të prokurohen për renovim dhe kushtet e veçanta të nevojshme për prokurim;
· Detyra të tjera që nuk janë të renditura më lart, por të cilat janë të nevojshme për arritjen e objektivave të lartpërmendura.
Inputet
Dokumentacioni në dispozicion lidhur me Ndërtesën duke përfshirë dokumentacionin e akumuluar deri në pranimin përfundimtar të ndërtesës dhe raportet e mirëmbajtjes më pas do të sigurohen nga NJZP.
AKM do të sigurojë përdorimin e synuar të secilës pjesë të ndërtesës, si dhe kërkesat përfundimtare siç janë temperatura, lagështia dhe parametrat e tjerë përkatës.
Rekomandohet që ofertuesi potencial të vizitojë Ndërtesën përpara dorëzimit të aplikacionit.
Rezultatet
Kjo detyrë duhet të prodhoje tri rezultate:
1. Një raport të detajuar të quajtur "Gjendja e Ndërtesës" lidhur me gjendjen ekzistuese të Ndërtesës duke përfshirë raportet e testeve të bëra, gjendjen e të gjitha nën-sistemeve me theks të veçantë në nën-sistemet kritike të përmendur në "Gjendja e Dëshiruar e Ndërtesës";
2. Një program për rinovimin e Ndërtesës i quajtur "Rinovimi i Ndërtesës" që trajton të gjitha çështjet inxhinierike dhe arkitekturore të ngritura në raportin "Gjendja e Ndërtesës" duke përfshirë së paku 3 opsione të specifikave arkitekturore, dizajnin si dhe vizatimet e hapësirës për zyre;
3. Inputet e nevojshme për tenderimin e punëve civile si dhe për prokurimin e pajisjeve duke përfshirë specifikimet inxhinierike dhe strukturore si dhe vizatimet e Ndërtesës, PP, specifikimet teknike të materialeve të cilat do të prokurohen, vlerësimin e kostos dhe kohëzgjatjes së punimeve. Ky dokument do të quhet “Inputet për Tenderin e Renovimit të Ndërtesës”.

Niveli i angazhimit 
Niveli maksimal i angazhimit të parashikuar është 75 ditë pune që përfshinë dizajnin, specifikimin si dhe vizatimet.
Firma Konsulente apo NP do të kryejnë shërbimet brenda një periudhe prej 4 muajsh pas nënshkrimit të Kontratës.
Kualifikimet e nevojshme dhe procesi i përzgjedhjes	
Konsulentët e interesuar duhet të ofrojnë informacionin e nevojshëm dhe të mjaftueshëm që tregon se ata janë të kualifikuar për kryerjen e shërbimeve si: profili i kompanisë, përshkrimi i detyrave të ngjashme dhe përvoja në rrethana të ngjashme.
Konsulentët mund të bashkohen për të ngritur kualifikimet e tyre. “Bashkimi” mund të marrë formën e një ndërmarrjeje të përbashkët ose një nën konsulence. Në rast të një ndërmarrje të përbashkët (NP), të gjithë anëtarët e NP do të vlerësohen së bashku për qëllim të futjes në listën e ngushtë dhe do të jenë bashkërisht dhe veçmas përgjegjës për detyrën dhe të njëjtit nënshkruajnë kontratën në rast se kontrata i jepet atij grupi të NP. Konsulentët e interesuar, në aplikacionin e tyre, duhet të tregojnë qartë strukturën e “bashkimit” dhe detyrat e partnerëve dhe nën konsulentëve.
Firma konsulentë ose NP, për këtë detyrë, do të paraqesë stafin kyç që përmbushë kërkesat e kualifikimeve/përvojës si në vijim:
· Diplomë universitare në inxhinieri mekanike, arkitekturë, apo fusha të tjera relevante;
· Minimum tre (3) vjet përvojë profesionale në projektim;
· Përvojë dhe njohuri në dizajnimin e Laboratorëve për spitale ose institucione kërkimore siç janë universitetet; 
· Njohuri të gjuhës angleze pasi që konsulentët pritet të ndërveprojnë me misione vizituese në Bërnicë; dhe
· Njohuri të aplikacioneve kompjuterike për projektim.

Procesi i përzgjedhjes  
Firma e konsulencës do të përzgjidhet bazuar në:
· Përvojën e firmës në sisteme HVAC, arkitekturë, inxhinieri dhe projektim   (40%)
· Përvojën relevante të punës në zbatimin e projekteve të ngjashme (40%)
· Personeli i kualifikuar ne kuader te kompanise (20%)
Një firmë e konsulencës ose NP do të përzgjidhet në përputhje me procedurat e përcaktuara në Udhëzuesin e Bankës Botërore: Përzgjedhja dhe Punësimi i Konsulentëve (sipas kredive dhe granteve të BNRZh dhe ShNZh) nga Huamarrësit e Bankës Botërore, janar 2011 i rishikuar në korrik të vitit 2014, sipas përzgjedhjes së bazuar në metodën e Kualifikimeve të Konsulentëve (KK).
Firmat e interesuara të konsulencës apo NP-të mund të marrin informata shtesë në adresën e mëposhtme gjatë orarit të punës: 08:00-16:00 (nga e hëna deri të premten).
Shprehja e interesit duhet të dorëzohet në formë të shkruar ose me e-mail, në adresën e mëposhtme; 08 Prill, 2019.
Ministria e Tregtisë dhe Industrisë
Personi kontaktues: Afërdita Selmani
Adresa: Rr."Muharrem Fejza" p.n. Lagjja e Spitalit
10000 Prishtinë/Republika e Kosovës
E-mail:aferdita.a.selmani@rks-gov.net

